Detentionen i Aalborg er helt fyldt op 2. juledag. Nordjyllands Politi har i alt anholdt 10 personer for diverse overtrædelser af politivedtægten, fortæller vagtchef Michael Elkjær fra Nordjyllands Politi. Den mest opsigtsvækkende episode fandt sted på Monkey Club i Jomfru Ane Gade, hvor en 27-årig beruset litauer forsøgte at slippe ud af diskoteket med en stjålet flaske spiritus. Da dørmanden forsøgte at stoppe manden sprang hans 25-årige kammerat til og bed dørmanden i hånden. Begge litauere er over middag 2. juledag blevet løsladt igen. De er sigtet for tyveri, og så har de fået en bøde for overtrædelse af restaurationsloven på grund af voldelig optræden.
[size=3]Politiet har haft nok at se til natten til 2. juledag, hvor mange valgte at fejre julen med en tur i byen. [/size]